|  |  |  |
| --- | --- | --- |
|  | ๒๗ พฤษภาคม พ.ศ. ๒๕๖๘ | **บริษัท โอเอวัน จำกัด**๓๐๐/๕๗ ซอยลาดพร้าว ๘๔ ถนนประดิษฐ์มนูธรรม แขวงวังทองหลาง เขตวังทองหลาง กรุงเทพมหานคร ๑๐๓๑๐โทรศัพท์ ๐๙๐-๙๙๓-๑๙๖๕ |

เรื่อง โครงการติดตั้งโซล่าเซลล์เพื่อการอนุรักษ์พลังงานและลดค่าใช้จ่ายทางไฟฟ้า

เรียน เลขาธิการสำนักงานคณะกรรมการส่งเสริมการศึกษาเอกชน (สช.)

สิ่งที่ส่งมาด้วย ๑. หนังสือคณะกรรมการวินิจฉัยปัญหาการจัดซื้อจัดจ้างและการบริหารพัสดุภาครัฐ กรมบัญชีกลาง ด่วนที่สุด ที่ กค (กวจ) ๐๔๐๕.๒/ว ๒๖๐ ลงวันที่ ๕ มิถุนายน ๒๕๖๑ เรื่อง แนวทางปฏิบัติในการจัดหาผู้ให้บริการด้านสาธารณูปโภค

๒. หนังสือกรมธนารักษ์ ที่ กค ๐๓๑๒/ว ๑๓๗ ลงวันที่ ๑๘ ธันวาคม ๒๕๖๖ เรื่อง แนวทางการใช้ประโยชน์ที่ราชพัสดุเพื่อติดตั้งระบบผลิตไฟฟ้าจากพลังงานแสงอาทิตย์แบบติดตั้งบนหลังคา

๓. โครงการติดตั้งโซล่าเซลล์เพื่อการอนุรักษ์พลังงานและลดค่าใช้จ่ายทางไฟฟ้า

๔. แบบฟอร์มการเข้าร่วมโครงการติดตั้งโซล่าเซลล์เพื่อการอนุรักษ์พลังงานและลดค่าใช้จ่ายทางไฟฟ้า

ข้าพเจ้า นางสาวฐิติมา มโนหมั่นศรัทธา ตำแหน่งประธานกรรมการบริหาร บริษัท โอเอวัน จำกัด ทะเบียนนิติบุคคลเลขที่ ๐๑๐๕๕๓๖๐๑๔๐๓๘ ที่อยู่ ๓๐๐/๕๗ ซอยลาดพร้าว ๘๔ ถนนประดิษฐ์มนูธรรม แขวงวังทองหลาง เขตวังทองหลาง กรุงเทพมหานคร ๑๐๓๑๐ ผู้บริหารและให้บริการสาธารณูปโภคไฟฟ้า เห็นถึงภาระความรับผิดชอบของโรงเรียนสังกัดสำนักงานคณะกรรมการส่งเสริมการศึกษาเอกชน (สช.) ที่มีต่อเด็กและเยาวชนที่จะเป็นอนาคตของประเทศชาติในอนาคต จึงมีความประสงค์ที่จะเข้าช่วยแบ่งเบาภาระบางส่วนด้วยการเสนอโครงการติดตั้งโซล่าเซลล์เพื่อการอนุรักษ์พลังงานและลดค่าใช้จ่ายด้านค่าไฟฟ้าให้กับโรงเรียนสังกัด สช. แบบไม่มีค่าใช้จ่ายค่าอุปกรณ์และการติดตั้ง เพื่อลดค่าใช้จ่ายในหมวดสาธารณูปโภค (ไฟฟ้า) ในแต่ละเดือนลงอย่างน้อยร้อยละ ๒๐

โครงการนี้เป็นไปตามแผนยุทธศาสตร์ชาติ (พ.ศ. ๒๕๖๑-๒๕๘๐) ยุทธศาสตร์ที่ ๕ ด้านการสร้างการเติบโตบนคุณภาพชีวิตที่เป็นมิตรต่อสิ่งแวดล้อม น้อมนำศาสตร์ของพระราชาสู่การพัฒนาที่ยั่งยืน คือ “มีความพอประมาณ มีเหตุผล มีภูมิคุ้มกัน” มีการนำเป้าหมายของการพัฒนาที่ยั่งยืนทั้ง ๑๗ เป้าหมายมาเป็นกรอบแนวคิดที่จะผลักดันดำเนินการเพื่อนำไปสู่การบรรลุเป้าหมายการพัฒนาที่ยั่งยืนในทุกมิติ ด้านสังคม เศรษฐกิจ สิ่งแวดล้อม ธรรมาภิบาล และความเป็นหุ้นส่วนความร่วมมือระหว่างกันทั้งภายในและภายนอกประเทศอย่างบูรณาการ เพื่อให้ประเทศไทยเป็นประเทศพัฒนาแล้วที่มีคุณภาพชีวิตและสิ่งแวดล้อมที่ดีที่สุดในอาเซียนภายในปี พ.ศ. ๒๕๘๐ สอดคล้องกับ**คำแถลงนโยบายของรัฐบาลที่แถลงต่อรัฐสภา เมื่อวันอังคารที่ ๓ กันยายน ๒๕๖๗** ระบุความท้าทายเกี่ยวกับสภาวะการเปลี่ยนแปลงสภาพภูมิอากาศของโลก (Climate Change) ส่งผลกระทบภาคเกษตรกรรม-ท่องเที่ยว และมี**นโยบายเร่งด่วน คือ ลดราคาค่าพลังงานและสาธารณูปโภค ซึ่งเป็นปัญหาหลักของโรงเรียนสังกัด สช. เพราะค่าสาธารณูปโภคไฟฟ้าที่แต่ละโรงเรียนใช้ไปนั้นมีราคาสูงขึ้นตามภาวะเศรษฐกิจของประเทศ การลดค่าใช้จ่ายด้านสาธารณูปโภคไฟฟ้าจะช่วยให้โรงเรียนมีสถานะการเงินที่ดีขึ้น สามารถนำเงินที่ประหยัดนั้นไปพัฒนาการศึกษา** สิ่งแวดล้อม สังคม และธรรมาภิบาล หรือ ESG (Environment, Social, Governance) ทำให้โรงเรียนมีปลอดภัยและสิ่งแวดล้อมดีขึ้น เป็นการสนองนโยบายการบริหารจัดการด้านพลังงานที่ดีในการขับเคลื่อนการนำพลังงานสะอาดมาใช้

โครงการนี้เป็นการติดตั้งโซล่าเซลล์แบบติดตั้งบนหลังคา (Solar Rooftop) แบบออนกริด (On Grid) เป็นพลังงานสะอาดที่จะช่วยลดค่าไฟฟ้าให้กับโรงเรียนที่ติดตั้ง โดยตลอดอายุสัญญาบริษัทมีหน้าที่ดูแลซ่อมบำรุงรักษาอุปกรณ์การผลิตกระแสไฟฟ้าให้พร้อมใช้งานตลอดเวลา เมื่อครบสัญญาหรือบริษัทยุติการดำเนินงาน อุปกรณ์การผลิตพลังงานไฟฟ้าทั้งหมดจะมอบเป็นกรรมสิทธิของโรงเรียนที่สามารถนำไปผลิตกระแสไฟฟ้าใช้งานได้ต่อไปโดยไม่ต้องเสียค่าใช้ไฟฟ้าอีกต่อไป กรณีที่โรงเรียนเห็นว่าอุปกรณ์ดังกล่าวจะเป็นภาระในการตั้งงบประมาณการบำรุงรักษา และไม่ประสงค์ใช้งานอีกต่อไป บริษัทยินดีรื้อถอนอุปกรณ์ออกไปโดยไม่มีการเรียกเก็บค่าใช้จ่ายใด ๆ

บริษัทมีประสบการณ์การทำงานด้านเอกสารตามระเบียบของทางราชการเป็นอย่างดี จึงมั่นใจได้ว่า การดำเนินการทุกขั้นตอนของบริษัทถูกต้องตามระเบียบราชการทุกประการ ประกอบกับบริษัทมีที่ปรึกษาที่เป็นครู อาจารย์ นักวิชาการศึกษาที่พร้อมสนับสนุนให้แต่ละโรงเรียนเป็นศูนย์การเรียนด้านพลังงานสะอาด เพื่อให้ครู บุคลากรทางการศึกษา นักเรียนได้มาเรียนรู้และปฏิบัติด้วยตนเอง (Learning By Doing) ทำให้เกิดทักษะในการอนุรักษ์และใช้พลังงานอย่างแท้จริง ซึ่งจะเป็นประโยชน์ในการเสริมทักษะการเรียนรู้ให้มีความพร้อมรับมือกับการเปลี่ยนแปลงของสังคมโลกในอนาคต

หากท่านได้พิจารณาเห็นว่าโครงการนี้มีประโยชน์ และประสงค์ที่จะให้โรงเรียนในสังกัดเข้าร่วมโครงการ บริษัทยินดีจะให้ข้อมูลเพิ่มเติมประกอบการตัดสินใจเข้าร่วมโครงการในรายละเอียดทั้งหมด และหากมีข้อสงสัยสามารถติดต่อสอบถามได้ที่ ๐๙๐-๙๙๓-๑๙๖๕ หรืออีเมล oa1power@gmail.com

จึงเรียนมาเพื่อโปรดพิจารณา



(นางสาวฐิติมา มโนหมั่นศรัทธา)

ประธานกรรมการบริหาร